CELEX: 32018D1560
Language: mt
Date: 2018-10-15 00:00:00
Title: Deċiżjoni tal-Kunsill (UE) 2018/1560 tal-15 ta' Ottubru 2018 li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat FSE stabbilit mill-Ftehim ta' Sħubija Ekonomika interim bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, fuq in-naħa l-oħra, fir-rigward tal-adozzjoni ta' Deċiżjoni tal-Kumitat FSE dwar l-adeżjoni tar-Repubblika tal-Kroazja mal-Unjoni Ewropea

18.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 261/19
               
            
         DEĊIŻJONI TAL-KUNSILL (UE) 2018/1560
         tal-15 ta' Ottubru 2018
         li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat FSE stabbilit mill-Ftehim ta' Sħubija Ekonomika interim bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, fuq in-naħa l-oħra, fir-rigward tal-adozzjoni ta' Deċiżjoni tal-Kumitat FSE dwar l-adeżjoni tar-Repubblika tal-Kroazja mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea (“TFUE”), u b'mod partikolari l-Artikoli 207 u 218(9) tiegħu,
         Wara li kkunsidra l-Ftehim ta' Sħubija Ekonomika interim bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, fuq in-naħa l-oħra (il-“Ftehim”) (1),
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Ftehim ġie ffirmat f'isem l-Unjoni fis-26 ta' Novembru 2008 skont id-Deċiżjoni tal-Kunsill 2009/156/KE (2) u ilu jiġi applikat fuq bażi provviżorja mit-3 ta' Settembru 2016.
                  
               
                     (2)
                  
                  
                     It-Trattat dwar l-adeżjoni tar-Repubblika tal-Kroazja mal-Unjoni ġie ffirmat fid-9 ta' Diċembru 2011 u daħal fis-seħħ fl-1 ta' Lulju 2013.
                  
               
                     (3)
                  
                  
                     Ir-Repubblika tal-Kroazja aderixxiet mal-Ftehim fit-8 ta' Novembru 2017 billi ddepożitat l-Att ta' Adeżjoni tagħha.
                  
               
                     (4)
                  
                  
                     Skont l-Artikolu 77 tal-Ftehim, il-Kumitat FSE jista' jiddeċiedi dwar kull miżura emendatorja li tista' tkun meħtieġa wara l-adeżjoni ta' Stati Membri ġodda mal-Unjoni.
                  
               
                     (5)
                  
                  
                     Jenħtieġ li tiġi stabbilita l-pożizzjoni li għandha tittieħed f'isem l-Unjoni fir-rigward tal-adozzjoni ta' Deċiżjoni tal-Kumitat FSE, fil-laqgħa annwali tiegħu, fir-rigward tal-emendi għall-Ftehim li huma meħtieġa wara l-adeżjoni tar-Repubblika tal-Kroazja mal-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f'isem l-Unjoni Ewropea fil-Kumitat FSE stabbilit mill-Ftehim ta' Sħubija Ekonomika interim bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, fuq in-naħa l-oħra, fir-rigward tal-adozzjoni ta' Deċiżjoni tal-Kumitat FSE, matul il-laqgħa annwali tiegħu, dwar l-adeżjoni tar-Repubblika tal-Kroazja mal-Unjoni, għandha tkun ibbażata fuq l-abbozz ta' Deċiżjoni tal-Kumitat FSE li jinsab mehmuż din id-Deċiżjoni.
         
         
            Artikolu 2
            Wara li tiġi adottata, id-Deċiżjoni tal-Kumitat FSE għandha tiġi ppubblikata f'Il-Ġurnal Uffiċjali tal-Unjoni Ewropea.
         
         
            Magħmul fil-Lussemburgu, il-15 ta' Ottubru 2018.
            
               
                  Għall-Kunsill
               
               
                  Il-President
               
               F. MOGHERINI
            
         
         
            (1)  ĠU L 59, 3.3.2009, p. 3.
         
            (2)  Deċiżjoni tal-Kunsill 2009/156/KE tal-21 ta' Novembru 2008 dwar l-iffirmar u l-applikazzjoni provviżorja tal-Ftehim ta' Sħubija Ekonomika interim bejn il-Côte d'Ivoire, fuq naħa waħda, u l-Komunità Ewropea u l-Istati Membri tagħha, fuq in-naħa l-oħra (ĠU L 59, 3.3.2009, p. 1).
      
      
         
            ABBOZZ
            DEĊIŻJONI Nru …/2018 TAL-KUMITAT FSE
            stabbilit mill-Ftehim ta' Sħubija Ekonomika interim bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, fuq in-naħa l-oħra
            ta' …
            dwar l-adeżjoni tar-Repubblika tal-Kroazja mal-Unjoni Ewropea
            IL-KUMITAT TAL-FSE,
            Wara li kkunsidra l-Ftehim ta' Sħubija Ekonomika interim bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, fuq in-naħa l-oħra (il-“Ftehim”), iffirmat f'Abidjan fis-26 ta' Novembru 2008, u applikat fuq bażi proviżorja mit-3 ta' Settembru 2016, u b'mod partikolari l-Artikoli 76, 77 u 81 tiegħu,
            Wara li kkunsidra t-Trattat dwar l-adeżjoni tar-Repubblika tal-Kroazja mal-Unjoni Ewropea (l-“Unjoni”) u l-att ta' adeżjoni mal-Ftehim iddepożitat mir-Repubblika tal-Kroazja fit-8 ta' Novembru 2017,
            Billi:
            
                        (1)
                     
                     
                        Il-Ftehim japplika, minn naħa waħda, għat-territorji li fihom japplika t-Trattat dwar il-Funzjonament tal-Unjoni Ewropea u taħt il-kondizzjonijiet stipulati f'dak it-Trattat u, min-naħa l-oħra, għat-territorju tal-Kosta tal-Avorju.
                     
                  
                        (2)
                     
                     
                        Skont l-Artikolu 77(3) tal-Ftehim, il-Kumitat FSE jista' jiddeċiedi dwar kwalunkwe miżura emendatorja li tista' tkun meħtieġa wara l-adeżjoni ta' Stati Membri ġodda mal-Unjoni,
                     
                  ADOTTA DIN ID-DEĊIŻJONI:
            
               Artikolu 1
               Ir-Repubblika tal-Kroazja, bħala Parti għall-Ftehim, għandha, bl-istess mod bħall-Istati Membri l-oħra tal-Unjoni, rispettivament tadotta u tieħu nota tat-test tal-Ftehim, kif ukoll tal-Annessi, il-Protokolli u d-Dikjarazzjonijiet mehmuża miegħu.
            
            
               Artikolu 2
               L-Artikolu 81 tal-Ftehim huwa sostitwit bis-segwenti:
               
                  
                     “Artikolu 81
                     Testi awtentiċi
                     Dan il-Ftehim huwa mfassal f'żewġ eżemplari bil-lingwa Bulgara, Kroata, Ċeka, Daniża, Olandiża, Ingliża, Estona, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Żvediża, b'kull wieħed minn dawn it-testi ugwalment awtentiku.”.
                  
               
            
            
               Artikolu 3
               L-Unjoni għandha tikkomunika l-verżjoni tal-Ftehim bil-lingwa Kroata lill-Kosta tal-Avorju.
            
            
               Artikolu 4
               
                  1.   Id-dispożizzjonijiet tal-Ftehim għandhom japplikaw għal merkanzija esportata mill-Kosta tal-Avorju lejn ir-Repubblika tal-Kroazja jew mir-Repubblika tal-Kroazja lejn il-Kosta tal-Avorju li tikkonforma mar-regoli tal-oriġini fis-seħħ fit-territorju tal-Partijiet għall-Ftehim u li, fit-3 ta' Settembru 2016, kienet fi tranżitu jew f'ħażna temporanja, f'depost doganali jew f'żona ħielsa fil-Kosta tal-Avorju jew fir-Repubblika tal-Kroazja.
               
               
                  2.   Għandu jingħata trattament preferenzjali fil-każijiet imsemmija fil-paragrafu 1, sakemm tiġi ppreżentata prova tal-oriġini maħruġa retrospettivament mill-awtoritajiet doganali tal-pajjiż esportatur lill-awtoritajiet doganali tal-pajjiż importatur fi żmien erba' xhur mid-data tad-dħul fis-seħħ ta' din id-Deċiżjoni.
               
            
            
               Artikolu 5
               Il-Kosta tal-Avorju timpenja ruħha li ma tagħmel ebda pretensjoni, talba jew rikors u lanqas ma timmodifika jew tirtira xi konċessjoni skont l-Artikolu XXIV.6 u l-Artikolu XXVIII tal-Ftehim Ġenerali dwar it-Tariffi u l-Kummerċ (“GATT” - General Agreement on Tariffs and Trade) 1994 jew l-Artikolu XXI tal-Ftehim Ġenerali dwar il-Kummerċ fis-Servizzi (“GATS” -
                  
                     General Agreement on Trade in Services
                  
                  ) fir-rigward tal-adeżjoni tar-Repubblika tal-Kroazja mal-Unjoni.
            
            
               Artikolu 6
               Din id-Deċiżjoni għandha tidħol fis-seħħ fid-data tal-iffirmar tagħha.
               Madankollu, l-Artikoli 3 u 4 għandhom japplikaw mit-3 ta' Settembru 2016.
            
            
               Magħmul fi …,
               
                  
                     Għall-Kosta tal-Avorju
                  
               
               
                  
                     Għall-Unjoni Ewropea